‘n “Onafhanklike ondersoekspan” van die Universiteit van die Vrystaat het ‘n verslag uitgebring oor die “Shimlapark-voorval en verwante gebeure op die kampus in Februarie 2016” waarin die skuld feitlik vierkantig op die skouers van blanke studente geplaas word. Tydens die betrokke gebeure is o.a. die standbeeld van oud pres. CR Swart afgebreek en in ‘n visdam gegooi, terwyl gewelddadige botsings tussen wit en swart studente plaasgevind het. Die ondersoekspan is gelei deur regter Johann van der Westhuizen bygestaan deur ‘n paneel van drie, waarvan twee swart is. In die verslag, getiteld “People not stones”, word die optrede van blanke toeskouers teenoor swart betogers wat die Varsity Cup wedstryd op Shimlapark gewelddadig ontwrig het, as “rassisties en barbaars” beskryf, terwyl die optrede van die swart studente wat die CR Swart-standbeeld gevandaliseer het, as verskoonbaar bestempel word, omdat dit “hulle die geleentheid gegee het om af te koel”. Uitlatings deur SR-voorsitter Lindokuhle Ntuli soos “white bastards” op Facebook was in die konteks aanvaarbaar, maar die optrede van vroulike studentelede van AfriForum word as verdag voorgestel. Die omstrede Reitz-voorval van jare gelede word ook weer bygesleep en word die opvolgerkoshuis Heimat, wat nou buite die kampus is, aan “volkstaat en Nazïsme” gekoppel. In reaksie op die verslag het die UV Raad dit as “’n goeie aanduiding” bevind en die UV-bestuur versoek om ‘n bloudruk vir transformasie en uitwissing van rassisme op te stel.
Vrystaatse Onderwys Finansies rooi
Volgens die jongste verslag van die Ouditeur-generaal oor die Vrystaatse Dept. van Onderwys vir 2015/16 is die departement R640 miljoen oortrokke op sy bankrekening, terwyl die departement terselfdertyd R139,4 miljoen nie gespandeer het nie en wat terugbetaal sal moet word aan die Nasionale Tesourie. Voorts het die departement R380 miljoen in toevallings, terwyl dit aan die ander kant daartoe verbind is om meer as R1 miljard uit te betaal. Ongemagtigde uitgawes in die departement vir die onderhawige jaar beloop sowat R157 miljoen, R163 miljoen vir onreëlmatige uitgawes en vrugtelose uitgawes R2,2 miljoen.
Een uit drie jongmense sonder werk
Volgens syfers pas deur StatsSA vrygestel, is sowat 1 uit 3 jongmense in die land tussen die ouderdomme van 15 en 24 jaar sonder werk en ontvang ook nie enige opleiding nie. Dit verteenwoordig ‘n totaal van sowat 3,1 miljoen mense
Studente-onluste beginstadium van rewolusie
Die wyse waarop studente-onluste op oorwegend swart universiteitskampusse die afgelope twee weke handuit geruk het, toon duidelik dat dit die beginstadium van ‘n rewolusie in SA is. Sodanige tekens is o.m.: Die grootskaalse vernietiging van eiendom en infrastruktuur, nie net op kampusse nie maar ook in aangrensende stedelike gebiede / Die klakkelose verontagsaming van die gesag van universiteitsowerhede, asook die uiterse uittarting van die SA Polisiediens onder groot druk om wet en orde te handhaaf / Die aandrang van militante studente dat universiteite “gedekolonialiseer” moet word en omsekep moet word in Afrosentriese universiteite / Die eis dat nie net universiteite radikaal getransformeer moet word nie, maar ook alle skole vanaf kleuter tot matriek / Die aansluiting van Cosatu landswyd by die #FeesMustFall veldtog, wat op hul beurt ‘n beroep gedoen het op die Internasionale Vereniging van Vakbonde om die rewolusie te steun / Die goedgeorganiseerde en beplande aard van die betogings, bv. voorrade petrolbomme wat opgepot word / Vertrapping van die regte van studente wat met hul studies wil aangaan en wil kwalifiseer, asook van dosente wat wil voortgaan met klasse en van universiteitsbesture wat om finansiële redes die akademiese jaar vanjaar moet voltooi / Getuienis dat onder die voorbokke van die betogings ook persone is wat nie ingeskrewe studente is nie / Duidelike tekens dat die betogende studente bykans 100% swart en gekleurd is, terwyl daar talle pront uitsprake is dat die veldtog primêr anti-wit gerig is. Ingeligte waarnemers meen dat daar wel ‘n derde mag en buitelandse agitasie, komende ook van Westerse intelligensiedienste, agter die studente-opstande sit.